b'\n_START_ARTICLE_\nIso Mustasaari\n_START_PARAGRAPH_\nIso Mustasaari (ruots. Stora \xc3\x96stersvart\xc3\xb6) on it\xc3\xa4isin Suomenlinnan saarista Helsingiss\xc3\xa4. Se on Suomenlinnan saarista tiheimmin asuttu, ja siell\xc3\xa4 sijaitsevat my\xc3\xb6s Suomenlinnan kirkko sek\xc3\xa4 saariryhm\xc3\xa4n ainoa kirjasto, koulu ja kauppa. My\xc3\xb6s Suomenlinnan lautan laituri on Ison Mustasaaren pohjoisrannalla. Saarelta johtavat sillat Pikku-Mustaan ja Susisaareen. Isossa Mustasaaressa olevien rakennusten osoitteet alkavat "Suomenlinna C", mink\xc3\xa4 j\xc3\xa4ljess\xc3\xa4 on rakennuksen numero._NEWLINE_Ison Mustasaaren vanhimmat rakennukset ovat 1700-luvulta, Augustin Ehrensv\xc3\xa4rdin ajalta, samoin kuin saaren etel\xc3\xa4osan rannoilla olevat muurit. T\xc3\xa4m\xc3\xa4n aikakauden rakennuksista huomattavimpia ovat Kruunulinna Ehrensv\xc3\xa4rd sek\xc3\xa4 sen l\xc3\xa4heisyydess\xc3\xa4 oleva, Suomen vanhimpiin kuuluva kerrostalo, Noakin arkki. Alkuper\xc3\xa4isen suunnitelman mukaan n\xc3\xa4m\xc3\xa4 olisivat olleet osia saaren keskelle j\xc3\xa4\xc3\xa4nytt\xc3\xa4 suurta aukiota ymp\xc3\xa4r\xc3\xb6iv\xc3\xa4st\xc3\xa4 rakennusryhm\xc3\xa4st\xc3\xa4, joka kuitenkin j\xc3\xa4i tuolloin keskener\xc3\xa4iseksi._NEWLINE_Isossa Mustasaaressa on my\xc3\xb6s joukko Ven\xc3\xa4j\xc3\xa4n vallan ajalta per\xc3\xa4isin olevia rakennuksia. Nykyinen Suomenlinnan kirkko oli alkujaan ven\xc3\xa4l\xc3\xa4inen, ortodoksinen varuskuntakirkko, mutta muutettiin Suomen itsen\xc3\xa4istymisen j\xc3\xa4lkeen luterilaiseksi kirkoksi, jolloin my\xc3\xb6s sen ulkoasua suuresti muutettiin. Ven\xc3\xa4j\xc3\xa4n vallan ajalta ovat my\xc3\xb6s monet saaren asuinrakennukset sek\xc3\xa4 lauttalaiturin l\xc3\xa4heisyydess\xc3\xa4 oleva Rantakasarmi, jonka l\xc3\xa4pi johtaa porttik\xc3\xa4yt\xc3\xa4v\xc3\xa4 rantatielt\xc3\xa4 saaren keskiosaan._NEWLINE_Isossa Mustasaaressa aivan Susisaareen johtavan sillan vieress\xc3\xa4 sijaitsee Suomenlinnan opastuskeskus ja sen yhteydess\xc3\xa4 Suomenlinna-museo._NEWLINE_Ison Mustasaaren etel\xc3\xa4k\xc3\xa4rjess\xc3\xa4 on korkeiden muurien ymp\xc3\xa4r\xc3\xb6im\xc3\xa4n\xc3\xa4 Suomenlinnan vankila._NEWLINE_Saaren pohjoisrannassa, Kasinopuistossa l\xc3\xa4hell\xc3\xa4 lauttarantaa on Marja Kanervon suunnittelema ymp\xc3\xa4rist\xc3\xb6teos Suomenlinnan vankileirin muistopaikka (2004).'